Europos Parlamento ir Tarybos reglamentas (EB) Nr. 1624/2000
2000 m. liepos 10 d.
iš dalies keičiantis Tarybos reglamentą (EEB) Nr. 3330/91 dėl prekybos prekėmis tarp valstybių narių statistinių duomenų, atsižvelgiant į supaprastintą produktų nomenklatūros taikymą
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 251 straipsnyje nustatytos tvarkos [3],
kadangi:
(1) Vadovaudamosi Tarybos reglamentu (EEB) Nr. 3330/91 [4], Bendrija ir jos valstybės narės pildo statistinę ataskaitą dėl duomenų apie prekybą prekėmis tarp valstybių narių ("Intrastat") pereinamuoju laikotarpiu, kuris prasidėjo 1993 m. sausio 1 d. ir baigsis perėjus prie suvienodintos apmokestinimo sistemos toje valstybėje narėje, kuri yra prekių kilmės šalis.
(2) Iniciatyviniame SLIM (supaprastinti įstatymai vidaus rinkai) išdėstytas vidaus rinkos įstatymų supaprastinimas skirtas padidinti įmonių konkurencingumą ir sudaryti daugiau galimybių steigti naujas darbo vietas.
(3) "Intrastat" sistemos supaprastinimas buvo pasirinktas kaip bandomasis SLIM projektas, o SLIM ir "Intrastat" darbo grupės specialūs siūlymai dėl darbo krūvio sumažinimo statistinių duomenų teikėjams buvo pateikti Europos Parlamentui bei Tarybai ir šiems siūlymams buvo pritarta.
(4) Supaprastintas produktų nomenklatūros taikymas yra vienas iš šių siūlymų, nes duomenų teikėjai paprastai teigia, kad produktų klasifikacija yra sudėtinga.
(5) Svarbu supaprastinti kombinuotąją nomenklatūrą, kuri būtų naudojama Bendrijos vidaus ir užsienio prekyboje tam, kad būtų paprasčiau taikyti sistemą - ypač mažoms ir vidutinėms įmonėms; taigi dėl SLIM vykstančių Komisijos vadovaujamų diskusijų tarp valstybių narių ir Europos prekybos bei pramonės organizacijų rezultatai turėtų būti vertinami palaikant nuomonę dėl vienos bendros nomenklatūros.
(6) Supaprastinimo ribų taikymas yra efektyvi prievolių naštos verslui sumažinimo priemonė, ypač smulkioms ir vidutinėms įmonėms,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3330/91 28 straipsnio 5 dalies pirmoji pastraipa keičiama taip:
"5. Supaprastinimo ribos leidžia šalims, iš kurių reikalaujama teikti informaciją, nesilaikyti visų 23 straipsnio nuostatų; 13 straipsnio 1 dalyje minėtose deklaracijose šios šalys teikia informaciją daugiausia pagal dešimt labiausiai atitinkančių Kombinuotos nomenklatūros paantraščių, svarbiausių vertės požiūriu, o kitus produktus priskiria likusioms paantraštėms vadovaudamasi išsamia tvarka, kurią pagal 30 straipsnį nustato Komisija. Kiekvienoje iš šių minėtų paantraščių be 21 straipsnio antrojoje įtraukoje minėto kodo, reikia nurodyti valstybę narę siuntėja arba valstybę narę gavėja ir prekių vertę."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Taikomas nuo 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 10 d.